《登岳》
宋代·李简

三峰突兀与天齐，天门未到劳攀跻。层层石磴出林杪，萦回百折青云梯。

盘石暂憩舒清眺，涧壑风来号万窍。水声俄在树梢头，疑有于菟天外啸。

向晓才登日观峰，手披云雾开鸿濛。火轮欲上海波赤，金霞翻动苍龙宫。

黄河一线几千里，吴越山川真地底。为数齐州九点青，更将伏槛窥东溟。

李白不遇安期生，安得羽翼飞蓬瀛。

作者简介：宋饶州鄱阳人，号南溪。为丞相赵汝愚延于家塾，以为诸子师。当汝愚盛时，绝口无自衒之言；及汝愚去国，慷慨怨愤，往往发于诗文，时称同其忧患而不同其富贵，可谓特立独行之士。